Kitba ta' NEIL AZZOPARDI FERRIGGI Il-proġett taċ-Ċentru tal-Konservazzjoni tal-Ilma fiż-żona tan-Nigret, fir-Rabat, ġie kklassifikat mal-finalisti tal-International Design Excellence Awards. Unur prestiġjuż fil-qasam tad-disinn li jingħata mis-Society of British and International Design fl-Ingilterra. Dan il-konkors isir kull sena u jilqa' fih l-aktar proġetti ta' kalibru li jkunu qed isiru fil-perjodu. Fost il-finalisti din is-sena, għalkemm f'kategoriji differenti, hemm it-terminal tal-ajruport ta' Heathrow, il-lukanda Hilton f'Milan, u kif ukoll it-terminal fl-ajruport ta' Amsterdam fl-Olanda. Tkellimna ma' Mario Cassar, id-disinjatur ta' dan il-proġett. Naturalment, esprima sodisfazzjon li l-proġett tiegħu rnexxielu jagħmilha mal-finalisti wara ħafna xogħol u skrutinju mill-ġurija internazzjonali, fosthom dawk minn rappreżentanti t'Austin Martin, Youtube, Google u oħrajn. Mario Cassar, flimkien ma' oħrajn li kienu qed jaħdmu fuq il-proġett, ippreżentaw dan il-proġett fis-sezzjoni ta' postijiet pubbliċi. Iżda, il-ġurija elevat dan il-proġett fit-taqsima tad-Disinn Intelliġenti hekk kif, skont huma, dan huwa proġett ta' kalibru kbir u tal-ewwel xorta tiegħu. Dan għax, minkejja l-intoppi li nqalgħu matul il-proġett, fosthom sejbiet arkeoloġiċi, Cassar irnexxielu jibdilhom f'opportunitajiet hekk kif, flimkien mal-perit u ma' nies oħra, ħolqu spazju li jolqot erba' aspetti differenti: il-konservazzjoni tal-ilma, is-siti arkeoloġiċi li se jkunu aċċessibbli għall-pubbliku, l-edukazzjoni tat-tfal permezz taċ-Ċentru tal-Konservazzjoni tal-Ilma, u r-rikreazzjoni għan-nies li joqogħdu fiż-żona tal-madwar. Iżda l-aktar ħaġa li laqtet lill-ġurija li sa issa ġġudikat dan il-proġett kienet il-passjoni li għandu Mario Cassar lejn l-ambjent; hekk kif f'pajjiżna l-ilma huwa skars, permezz ta' dan il-proġett se titqajjem kuxjenza fost il-ġenerazzjonijiet futuri dwar l-importanza tal-konservazzjoni tal-ilma. Madankollu, it-triq 'il quddiem hija waħda twila sabiex dan il-proġett ikun fost ir-rebbieħa għax l-eżitu tar-riżultat jiddependi minn 70% ta' ġurija professjonali u internazzjonali, filwaqt li 30% tkun minn fost votazzjoni online miftuħa għall-pubbliku. Il-Perit Roderick Camilleri li, flimkien mad-disinjatur Mario Cassar, fassal dan il-proġett mil-lat estetiku u arkittettoniku, qal li l-prodott finali se jkun wieħed uniku minħabba d-diversi fatturi differenti li ħolqu dan il-proġett, bl-aktar importanti jibqgħu l-konservazzjoni tal-ilma u l-ispazju miftuħ għar-residenti taż-żona tan-Nigret li għal ħafna snin ma kellhomx postijiet ta' rikreazzjoni. Dan il-proġett qed isir mill-Aġenzija tal-Enerġija u l-Konservazzjoni tal-Ilma fi ħdan l-Uffiċċju tal-Prim Ministru permezz ta' fondi Norveġiżi jew, kif huma magħrufin aħjar, Norway EEA Grants. Dwar din l-aħbar ikkummentaw ukoll il-Ministru Konrad Mizzi u s-Segretarju Parlamentari għall-Fondi Ewropej Ian Borg, li fissru s-sodisfazzjon kbir għal dawk kollha involuti f'dan il-proġett li rnexxielu jagħmilha mal-finalisti ta' dan l-unur prestiġjuż. Il-Ministru Konrad Mizzi qal li tul dawn l-aħħar tliet snin, il-Gvern, flimkien mal-Aġenzija tal-Energija u l-Ilma, ħadem fuq diversi proġetti marbuta mal-ilma li wħud minnhom se jkunu qed jitħabbru fix-xhur li ġejjin. Min-naħa tiegħu s-Segretarju Parlamentari Ian Borg qal li dan il-proġett jikkonferma s-serjetà u l-impenn tal-amministrazzjoni preżenti fejn huwa faħħar l-impenn li qed jintwera u qal li rikonoxximent simili huwa konferma li x-xogħol ma jsirx biss biex sempliċiment ngħidu li jkun sar xi ħaġa iżda sabiex tabilħaqq ikollna proġett denju għaż-żminijiet li qed ngħixu fihom llum.